กรุงศรีเร่งขยายสาขา
ธนาคารกรุงศรีฯ ตั้งเป้าขยายสาขาเป็น 800 แห่ง สวนกระแสตลาด ควบคู่พัฒนาดิจิทัลแบงก์ ประกาศขึ้นแท่นเป็นธนาคารขนาดใหญ่
22 ส.ค. 2559

ธนาคารกรุงศรีฯ ตั้งเป้าขยายสาขาเป็น 800 แห่ง สวนกระแสตลาด ควบคู่พัฒนาดิจิทัลแบงก์ ประกาศขึ้นแท่นเป็นธนาคารขนาดใหญ่
นายพงษ์อนันต์ ธณัติไตร ผู้ช่วยกรรมการผู้จัดการใหญ่อาวุโส ประธานคณะเจ้าหน้าที่ด้านเครือข่ายการขาย ธนาคารกรุงศรีอยุธยา เปิดเผยว่า ธนาคารมีแผนขยายเครือข่ายสาขาให้ได้ 800 สาขา ภายในปี 2561 โดยปีนี้ตั้งเป้าเพิ่มอีก 30 สาขา เป็น 666 สาขา เพื่อให้สอดคล้องกับขนาดสินทรัพย์ และเป้าหมายการเป็นธนาคารพาณิชย์ขนาดใหญ่ (ท็อปเทียร์) ของระบบ
อย่างไรก็ดี เป้าหมายของธนาคารไม่ได้ต้องการขยายสาขาให้เท่ากับธนาคารใหญ่ แต่ต้องการมีสาขาให้เพียงพอและมีประสิทธิภาพ ซึ่งสาขาใดไม่มีกำไรก็จะปิดหรือย้ายไปทำเลใหม่ ทำให้สิ้นปี 2557 ธนาคารไม่มีสาขาที่ไม่ทำกำไรแล้ว
“ในช่วง 6 ปีที่ผ่านมา ธนาคารได้ปรับปรุงและเปิดสาขาใหม่ จะเห็นว่าในปี 2558-2559 ยอดรวมการเปิดสาขาใหม่ส่วนใหญ่มาจากการเปิดสาขาของธนาคารกรุงศรีอยุธยา โดยในปี 2558 ได้เปิดเพิ่ม 20 สาขา และปี 2559 ตั้งเป้าเพิ่มอีก 30 สาขา ส่วนปี 2560 เพิ่มอีก 20-30 สาขา ซึ่งการเปิดสาขาใหม่ 80% จะอยู่ในห้างสรรพสินค้า” นายพงษ์อนันต์ กล่าว
สำหรับแนวโน้มการปรับลดสาขาของสถาบันการเงินในระบบ หากพิจารณาข้อมูลย้อนหลัง 5 ปี พบว่าเป็นการปิดสาขาของธนาคารขนาดกลางลงไป รวมทั้งธนาคารรัฐบางแห่งที่มีปัญหา แต่สาขาของธนาคารพาณิชย์ขนาดใหญ่ 4 แห่งไม่ได้ลดลง ยังทรงตัวกว่า 1,000 สาขา มีการขยายสาขาเพิ่มพร้อมกับปิดหรือย้ายทำเลบางสาขา เนื่องจากสาขายังเป็นช่องทางในการเข้าถึงลูกค้า
นายพงษ์อนันต์ กล่าวว่า ปัจจุบันปริมาณธุรกรรมผ่านสาขามีสัดส่วน 20% จากที่เคยสูงถึง 60-70% แต่มีอัตราการทำธุรกรรมเพิ่มเพียง 1-2% ส่วนออนไลน์มีสัดส่วนธุรกรรม 50% มีปริมาณการทำธุรกรรมเพิ่มขึ้น 40% และเอทีเอ็มปริมาณธุรกรรมสูงขึ้น 7-8%
นอกจากนี้ ธนาคารได้ปรับกลยุทธ์การทำงานของสาขาเป็นแบบจอยท์ แอ็กเคานต์ แพลนนิ่ง คือ เจ้าหน้าที่ 1 คน สามารถบริการลูกค้าได้ครอบคลุมทุกความต้องการ และในปี 2560 จะนำร่องพัฒนารูปแบบสาขาดิจิทัล จะมีเครื่องอัตโนมัติให้ลูกค้าสามารถทำธุรกรรมด้วยตัวเองที่สาขา เช่น การเปิดบัญชี การชำระเงิน